Oleh : Hendri Zalman
Selasa, 15/11/2011 - 10:28 WIB Padang Today
Sabalun isi kato buah rundingan dikatangahkan, samo manyaru pado Allah. Allah taala kayo sungguah, Muhammad rasul pilihan. Mako, tadirilah kawajiban dek kito sagalo umaik, basumbahyang jo wakatu, baradaik jo kutiko. Mangarajoan syarak jo tarikaik, mamakaikan nan hakikaik. Kok tapakai nan baitu, mudah-mudahan hiduik bamanfaaik, mati bamagfiraik.
Kutiko nagari kadihunyi, duduaklah niniak jo mamak, alim ulama cadiak pandai, parikpaga jo bundo kanduang. Maindang manampi bareh, mamiliah atah ciek-ciek, manggantuangan ka tiang tuo. Dek lamo lambek bajalan, maso barubah musim baganti, urang batambah rami juo. Tarupolah nan batampi manjadi undang, elok jadi pakaian, jadi adaik di Minangkabau. Jadi padoman di nan banyak, siang dipatungkek, malam dipakalang, diturunkan ka anak-kamanakan.
Dari dulu hinggo kini, di surau ataupun di sasaran, kutiko falsafah adaik diajakan, tasabuiklah duo pakaro sebagai pambukak balabeh falsafah. Yaitu; nan partamo kato adaik, kaduo kato limbago. Kato adaik disabuik nyawo, kato limbago disabuik tubuah. Baitu pituah nan tarupo, kini tasabuik-sabuik juo. Jikok diinok dikanang-kanang, dipahamkan dalam tanang, dakek ruponyo adaik nantun.
Jikok adaik adalah nyawo, limbago adolah tubuah, tantu adaik limbago adolah caminan dari manusia itu sandiri. Aratinyo, adaik adolah hal-hal nan bahubungan jo nan mambuek manusia manjadi bana-bana manusia. Indak lain indak bukan, adolah kamanusiaan, kabanaran, kabajikan, kaindahan, dan lain sabagainyo. Sadangkan limbago, adolah fisik nan malewakan atau mambudayakan kamanusiaan nantun.
Sanada jo itu, di dalam ilmu budaya, adaik disabuik sabagai bagiannyo. Samintaro manusia budaya itu sandiri, disabuik jo "Homo Sapient" jo “homo humanus”. Aratinyo, manusia nan babudaya adolah manusia nan bapikia dan baparikamanusiaan. Manolah manusia nan bapikia dan baparikamanusiaan? Itulah manusia nan mangaharagoi nilai-nilai kamanusiaan, indak barajo jo badan diri, indak bataratak bakoto asiang, indak mandeen bakato surang. Nan malakukan, rancak dek awak katuju dek urang.
Manga dek baitu? Karano, tapikia dek inyo baraso condong mato tantu ka nan rancak, tunggang salero tantu ka nan lamak. Kutiko condong mato dipacaliakkan, tunggang salero dipaturuikkan, alamaik limbago lah nan bakuaso, adaik tapasuang di dalamnyo. Itulah manusia nan ndak baradaik. Karano cuma mamikiakan diri surang, lupo baraso urang lain pun baitu. Punyo kacandaruangan nan samo, punyo pantangan nan indak jauah beda.
Samintaro itu, manusia nan baradaik, adolah manusia nan limbagonyo dituang badalia adaik. Bapareso jo aka sehaik, baraso jo hati nurani. Tau jo hiduik pasti mati, arif jo makna arati hiduik. Malewakan kebaikan ka lingkungan, maninggakan guno sebagai pusako. Karano, sagalo manusia pasti mati, tapi saketek bana nan bana-bana hiduik. Itulah manusia sabananyo, itulah adaik nan utamo.
Agama
Budaya
Ekonomi
Hiburan
Hukum
Kesehatan
Kriminal
Lainnya
Olah Raga
Pemerintahan
Pendidikan
Peristiwa
Politik
SDA
Sosial
Teknologi
min_Latn ind_Latn min_Latn min_Latn min_Latn min_Latn min_Latn min_Latn min_Latn bjn_Latn ban_Latn bug_Latn sun_Latn ind_Latn ind_Latn bos_Latn bjn_Latn ban_Latn ind_Latn zsm_Latn ind_Latn min_Latn bos_Latn bug_Latn bug_Latn